b'\n_START_ARTICLE_\nAntihrist\n_START_SECTION_\n\xc3\x8en uzan\xc8\x9ba contemporan\xc4\x83\n_START_PARAGRAPH_\n\xc3\x8en anul 2007, un candidat cre\xc8\x99tin la Senatul American \xc3\xael gratifica pe pre\xc8\x99edintele George W. Bush cu \xc3\xaentreitul titlu de \xe2\x80\x9eecumenic, masonic, antihrist\xe2\x80\x9d, pentru c\xc4\x83 \xc3\xaendr\xc4\x83znise s\xc4\x83 fie foarte cordial \xc8\x99i fratern cu islamicii, particip\xc3\xa2nd la cina de Ramadhan, \xc3\xaen Biroul Oval la Casa Alb\xc4\x83. La r\xc3\xa2ndul s\xc4\x83u, Barack Obama a fost stigmatizat ca  Antihrist de c\xc4\x83tre adversarii cre\xc8\x99tini._NEWLINE_\xc3\x8en 1988, c\xc3\xa2nd Papa Ioan Paul al II-lea se adresa Parlamentului European, Rev. Ian Paisley, un cleric protestant din Ulster, liderul Partidului Unionist Democratic, l-a \xc3\xaentrerupt, strig\xc3\xa2nd, \xe2\x80\x9eM\xc4\x83 lep\xc4\x83d de tine, Antihrist!\xe2\x80\x9d \xc8\x99i \xc8\x9bin\xc3\xa2nd sus un poster cu inscrip\xc8\x9bia \xe2\x80\x9ePapa Ioan Paul II \xe2\x80\x93 antihrist". Pontiful \xc8\x99i-a continuat discursul, dup\xc4\x83 ce Paisley a fost scos din sal\xc4\x83 de la conferin\xc8\x9b\xc4\x83.\n_START_SECTION_\nViziunea conform Sola Scriptura\n_START_PARAGRAPH_\nIoan 2:18 afirm\xc4\x83 c\xc4\x83 nu e vorba de un singur antihrist, ci c\xc4\x83 exist\xc4\x83 mul\xc8\x9bi antihri\xc8\x99ti. Conform preteristului Duncan W. McKenzie, ar fi o diferen\xc8\x9b\xc4\x83 \xc3\xaentre antihri\xc8\x99ti \xc8\x99i Antihrist, de\xc8\x99i exist\xc4\x83 teologi care consider\xc4\x83 c\xc4\x83 Antihristul nu poate fi un singur individ. Conform profesorului universitar emerit de exegez\xc4\x83 neo-testamentar\xc4\x83 Ian Howard Marshall, prin antihri\xc8\x99ti autorul epistolei lui Ioan \xc3\xaen\xc8\x9belege fal\xc8\x99i \xc3\xaenv\xc4\x83\xc8\x9b\xc4\x83tori (eretici), poseda\xc8\x9bi de duhul lui Antihrist._NEWLINE_Ioan 2:22-23 afirm\xc4\x83 c\xc4\x83 cine neag\xc4\x83 faptul c\xc4\x83 Iisus ar fi Hristosul (adic\xc4\x83 Mesia, care \xc3\xaenseamn\xc4\x83 M\xc3\xa2ntuitor sau mesager \xc3\xaen limba ebraic\xc4\x83) este un antihrist (\xe2\x80\x9ecare t\xc4\x83g\xc4\x83duie\xc8\x99te pe Tat\xc4\x83l \xc8\x99i pe Fiul\xe2\x80\x9d). Prin urmare, ateii, agnosticii, hindu\xc8\x99ii, musulmanii, evreii, budi\xc8\x99tii, thelemitii, jaini\xc8\x99tii, confuciani\xc8\x99tii, taoi\xc8\x99tii, \xc8\x99intoi\xc8\x99tii, etc., \xc3\xaentr-un cuv\xc3\xa2nt toat\xc4\x83 lumea cu excep\xc8\x9bia cre\xc8\x99tinilor este format\xc4\x83 din antihri\xc8\x99ti, de\xc8\x99i viziunea conform Sola Scriptura este redat\xc4\x83 \xc3\xaen versetul 19: "Dintre noi au ie\xc8\x99it, dar nu erau de-ai no\xc8\x99tri, c\xc4\x83ci de-ar fi fost de-ai no\xc8\x99tri, ar fi r\xc4\x83mas cu noi; ci ca s\xc4\x83 se arate c\xc4\x83 nu sunt to\xc8\x9bi de-ai no\xc8\x99tri, de aceea au ie\xc8\x99it."\n_START_SECTION_\nPersonalit\xc4\x83\xc8\x9bi \xc8\x99i curente anticre\xc8\x99tine moderne\n_START_PARAGRAPH_\nAdesea Antihrist a fost identificat cu un curent anticre\xc8\x99tin explicit. Orice g\xc3\xa2ndire necre\xc8\x99tin\xc4\x83 este privit\xc4\x83 \xc3\xaentr-un antagonism natural fa\xc8\x9b\xc4\x83 de Iisus Hristos. Din antichitatea \xc3\xaendep\xc4\x83rtat\xc4\x83 \xc8\x99i p\xc3\xa2n\xc4\x83 ast\xc4\x83zi, iudaismul, politeismul, religiile orientale, islamul, s-au dovedit mai mult sau mai pu\xc8\x9bin ostile cre\xc8\x99tinismului, iar ultimele dou\xc4\x83 secole au fost martorele r\xc4\x83bufnirii unor ideologii anticre\xc8\x99tine izvor\xc3\xa2te din s\xc3\xa2nul cre\xc8\x99tin\xc4\x83t\xc4\x83\xc8\x9bii. \xc3\x8en Sf\xc3\xa2nta Scriptur\xc4\x83 \xc3\xaen pasajul din Apocalipsa lui Ioan, capitolul 13, Biblia \xc3\xael nume\xc8\x99te fiara din Apocalips\xc4\x83 ce poart\xc4\x83 un num\xc4\x83r care \xc3\xael identific\xc4\x83 cu oamenii r\xc4\x83i din istoria umanit\xc4\x83\xc8\x9bii. Num\xc4\x83rul ei fiind 666._NEWLINE_Deismul iacobin \xc8\x99i ateismul hebertist asociate cu Revolu\xc8\x9bia Francez\xc4\x83 au s\xc4\x83v\xc3\xa2r\xc8\x99it, \xc3\xaencep\xc3\xa2nd cu anul 1793, a\xc8\x99a numita \xe2\x80\x9edescre\xc8\x99tinare\xe2\x80\x9d. Biblia \xc8\x99i biserica au fost \xc3\xaendep\xc4\x83rtate, cu dispre\xc8\x9b \xc8\x99i cu mult\xc4\x83 v\xc4\x83rsare de s\xc3\xa2nge. Ca \xc3\xaenlocuitor, unii au proclamat cultul ra\xc8\x9biunii, care nu a durat prea mult; al\xc8\x9bii au proclamat cultul fiin\xc8\x9bei supreme, care \xc3\xaens\xc4\x83 nu a durat. Armata revolu\xc8\x9bionar\xc4\x83 a intrat \xc8\x99i \xc3\xaen Roma, a desfiin\xc8\x9bat Statul Papal \xc3\xaen 1798 \xc8\x99i toat\xc4\x83 lumea a \xc3\xaen\xc8\x9beles c\xc4\x83 se n\xc4\x83scuse o er\xc4\x83 nou\xc4\x83, \xc3\xaen care biserica nu mai putea avea rol dominant \xc3\xaen societate. \xc3\x8en secolul urm\xc4\x83tor au ap\xc4\x83rut teoreticienii ateismului modern: Schopenhauer, Feuerbach, Karl Marx, etc. S-a lansat Manifestul Comunist (1848), a ap\xc4\x83rut evolu\xc8\x9bionismul (Darwin, 1859)._NEWLINE_\xc3\x8en 1888, filosoful german Friedrich Nietzsche, cu un an \xc3\xaenainte de a-\xc8\x99i pierde min\xc8\x9bile, scria cartea Der Antichrist (\xe2\x80\x9eanticristul\xe2\x80\x9d, sau \xe2\x80\x9eanticre\xc8\x99tinul\xe2\x80\x9d), \xc3\xaen care prosl\xc4\x83vea spiritul b\xc4\x83rb\xc4\x83tesc, \xe2\x80\x9edionisiac\xe2\x80\x9d, al p\xc4\x83g\xc3\xa2nismului, al dorin\xc8\x9bei de putere, de via\xc8\x9b\xc4\x83 \xc8\x99i fericire, care nu cunoa\xc8\x99te no\xc8\x9biunea de p\xc4\x83cat; \xc3\xaen contrast cu etica \xe2\x80\x9eboln\xc4\x83vicioas\xc4\x83\xe2\x80\x9d a cre\xc8\x99tinismului, care idealizeaz\xc4\x83 mila, iubirea vr\xc4\x83jma\xc8\x99ilor, r\xc4\x83bdarea \xc3\xaen suferin\xc8\x9b\xc4\x83 \xc8\x99i ferirea de p\xc4\x83cat._NEWLINE_\xc3\x8en acela\xc8\x99i an, fostul fiu de pastor \xe2\x80\x93 care f\xc4\x83cuse \xc3\xaen tinere\xc8\x9be studii teologice \xe2\x80\x93 a publicat Ecce Homo (III, 2), unde scria, f\xc4\x83r\xc4\x83 s\xc4\x83 clipeasc\xc4\x83: \xe2\x80\x9eEu sunt Antihristul\xe2\x80\x9d, ceea ce i-a f\xc4\x83cut pe unii s\xc4\x83 cread\xc4\x83 c\xc4\x83 Antihristul a fost Nietzsche._NEWLINE_Regimurile comuniste au reu\xc8\x99it s\xc4\x83 ucid\xc4\x83 mai mul\xc8\x9bi oameni dec\xc3\xa2t orice alt sistem \xc8\x99i orice r\xc4\x83zboi mondial: peste 96 milioane \xc3\xaen toate \xc8\x9b\xc4\x83rile \xc3\xaen care \xc8\x99i-a \xc3\xaentins influen\xc8\x9ba, dintre care 65 milioane numai \xc3\xaen China, \xc8\x99i 20 milioane \xc3\xaen URSS. Unii \xc3\xael identific\xc4\x83 din acest motiv pe Antihrist cu revolu\xc8\x9bia ro\xc8\x99ie._NEWLINE_De fapt, mai mul\xc8\x9bi dictatori faimo\xc8\x99i au avut aceast\xc4\x83 sinistr\xc4\x83 onoare, de a fi considera\xc8\x9bi, \xc3\xaen genera\xc8\x9bia lor, ca Antihristul a\xc8\x99teptat. Lui Mussolini i s-a calculat num\xc4\x83rul 666 (VV IL DVCE) din salutul adresat ("Viva Il Duce"). Numele lui Adolf Hitler, cancelar \xc8\x99i \xe2\x80\x9eF\xc3\xbchrer\xe2\x80\x9d al Germaniei \xc3\xaen perioada 1933-1945, calculat dup\xc4\x83 un anumit sistem, totalizeaz\xc4\x83 \xc8\x99ase sute \xc8\x99aizeci \xc8\x99i sase._NEWLINE_Mul\xc8\x9bi cred ast\xc4\x83zi c\xc4\x83 Antihristul va fi un lider politic mondial care va \xc3\xaen\xc8\x99ela lumea spre un r\xc4\x83zboi fatal. Acest scenariu se bazeaz\xc4\x83 pe profe\xc8\x9biile despre Gog \xc8\x99i Magog din Ezechiel (capitolele 38 \xc8\x99i 39). De-a lungul timpului, Gog a fost identificat pe r\xc3\xa2nd cu cel\xc8\x9bii, go\xc8\x9bii, maghiarii, mongolii, turcii, ru\xc8\x99ii etc. \xc3\x8en realitate, profe\xc8\x9bia se referea la for\xc8\x9be din zona Anatolia-Caucaz. Unii comentatori ai Apocalipsei cred c\xc4\x83 ea se va \xc3\xaemplini la scar\xc4\x83 universal\xc4\x83 dup\xc4\x83 mileniul judec\xc4\x83\xc8\x9bii (Apocalipsa 20:8).\n_START_SECTION_\nAl\xc8\x9bi candida\xc8\x9bi la titlul de Antihrist\n_START_PARAGRAPH_\nDup\xc4\x83 11 septembrie, Osama bin Laden \xc8\x99i Saddam Hussein, au candidat \xc8\x99i ei la acest titlu infam, av\xc3\xa2nd drept contracandidat serios pe George W. Bush. Al\xc8\x9bii, dimpotriv\xc4\x83, au indicat pe Javier Solana._NEWLINE_Henry Kissinger, vinovat de nimic altceva, dec\xc3\xa2t c\xc4\x83 a fost un diplomat notoriu, evreu neam\xc8\x9b american, a fost \xc8\x99i el \xe2\x80\x9edepistat\xe2\x80\x9d ca Antihrist, printr-o complicat\xc4\x83 socoteal\xc4\x83 numerologic\xc4\x83 a numelui lui. Dac\xc4\x83 A=6, B=12, C=18, etc, atunci, K+I+S+S+I+N+G+E+R=666. Nici Bill Gates n-a fost cru\xc8\x9bat. Pentru ca ironia s\xc4\x83 fie total\xc4\x83, numele lui \xc3\xaen cod ASCII (Bill Gates III) \xc3\xaensumeaz\xc4\x83 666. Ba chiar \xc8\x99i programele lui, Windows 96 \xc8\x99i MS-DOS 5.21 au fost f\xc4\x83cute, prin acelea\xc8\x99i metode, s\xc4\x83 dea 666, iar WWW (World Wide Web) citit evreie\xc8\x99te (vav, vav, vav) ar fi de asemenea 666._NEWLINE_Numele lui Napoleon Bonaparte a fost, de asemenea, candidat la titlul de Antihrist, ca du\xc8\x99man al vechiului regim, ca dictator \xc8\x99i cu sonoritate apropiat\xc4\x83 de Apollyon din Apocalipsa 9. Iosif Stalin a avut, printre altele, \xc8\x99i aceast\xc4\x83 notorietate. Al\xc8\x9bi candida\xc8\x9bi moderni la titlul de Antihrist au fost Prin\xc8\x9bul Charles de Wales, Sam Walton (proprietar al magazinelor Wal-Mart \xc8\x99i pre\xc8\x99edintele Clubului Rotary), c\xc3\xa2nt\xc4\x83re\xc8\x9bul John Lennon din grupul Beatles, pre\xc8\x99edintele Nelson Mandela, Al Gore, Uniunea European\xc4\x83 (EURO = 666 \xc3\xaen cod ASCII). At\xc3\xa2t de mult s-a abuzat de num\xc4\x83rul 666, preluat p\xc3\xa2n\xc4\x83 \xc8\x99i de forma\xc8\x9bii heavy metal, \xc3\xaenc\xc3\xa2t reac\xc8\x9bia supersti\xc8\x9bioas\xc4\x83 fa\xc8\x9b\xc4\x83 de acest num\xc4\x83r a c\xc4\x83p\xc4\x83tat o denumire tehnic\xc4\x83, derivat\xc4\x83 din denumirea greac\xc4\x83 a num\xc4\x83rului: hexak\xc3\xb3sioi-hex\xc3\xa9konta-hexafobia._NEWLINE_O teorie a conspira\xc8\x9biei pune na\xc8\x99terea lui Antihrist \xc3\xaen leg\xc4\x83tur\xc4\x83 cu scenariul Christos-Magdalena, din c\xc4\x83r\xc8\x9bile Holy Blood, Holy Grail \xc8\x99i Codul lui Da Vinci, scenariu considerat de unii ca fiind o \xc3\xaen\xc8\x99el\xc4\x83ciune folosit\xc4\x83 de societ\xc4\x83\xc8\x9bi secrete pentru a promova pe viitorul lor rege merovingian pe scena lumii. Ziarul de orientare scientologic\xc4\x83 The Epoch Times a afirmat c\xc4\x83 fiara Apocalipsei este Partidul Comunist Chinez._NEWLINE_Spectrul lui Antihrist a fost adesea v\xc4\x83zut \xc3\xaen interiorul lumii cre\xc8\x99tine. Protestan\xc8\x9bii l-au v\xc4\x83zut la Roma, afl\xc3\xa2ndu-i imaginea \xc3\xaen preten\xc8\x9biile Papalit\xc4\x83\xc8\x9bii (a se vedea articolul referitor la Martin Luther)._NEWLINE_Catolicii, la fel de natural, au v\xc4\x83zut pe Antihrist la Wittenberg \xc8\x99i peste tot unde intra protestantismul. Nu pu\xc8\x9bini oameni v\xc4\x83d ast\xc4\x83zi umbra lui Antihrist \xc3\xaen ecumenism.\n_START_SECTION_\nScenarii catolice despre Antihrist\n_START_PARAGRAPH_\nTeologia catolic\xc4\x83 nu este chiar uniform\xc4\x83 cu privire la Antihrist. Un consens exist\xc4\x83, desigur c\xc4\x83 nu poate fi vorba de Scaunul Apostolic._NEWLINE_\xc3\x8en timpul zilelor de reculegere din 2007, cardinalul Biffi, a declarat \xc3\xaenaintea papei c\xc4\x83 Antihristul este reducerea cre\xc8\x99tinismului la o ideologie, \xc3\xaen locul unei \xc3\xaent\xc3\xa2lniri personale cu M\xc3\xa2ntuitorul: \xe2\x80\x9eAntihristul se prezint\xc4\x83 pe sine ca pacifist, ecologist \xc8\x99i ecumenist. El va convoca un conciliu ecumenic \xc8\x99i va c\xc4\x83uta consensul tuturor confesiunilor cre\xc8\x99tine, d\xc3\xa2nd fiec\xc4\x83reia c\xc3\xa2te ceva. Masele \xc3\xael vor urma, cu excep\xc8\x9bia unor mici grupuri catolice, ortodoxe \xc8\x99i protestante.\xe2\x80\x9d Cit\xc3\xa2nd pe Soloviov, cardinalul a ad\xc4\x83ugat: \xe2\x80\x9eVor veni zile pentru cre\xc8\x99tinism \xc3\xaen care se va \xc3\xaencerca reducerea evenimentului m\xc3\xa2ntuitor la o serie de valori.\xe2\x80\x9d \xe2\x80\x9eAst\xc4\x83zi ne confrunt\xc4\x83m de fapt cu riscul s\xc4\x83 avem un cre\xc8\x99tinism care \xc3\xael pune deoparte pe Iisus, cu crucea \xc8\x99i \xc3\xaenvierea Sa.\xe2\x80\x9d Acesta este \xe2\x80\x9epericolul ce st\xc4\x83 \xc3\xaen fa\xc8\x9ba cre\xc8\x99tinilor din zilele noastre. Fiul lui Dumnezeu nu poate s\xc4\x83 fie redus la o serie de proiecte bune sanc\xc8\x9bionate de mentalitatea lumeasc\xc4\x83\xe2\x80\x9d. \xe2\x80\x9eExist\xc4\x83 valori absolute, precum bun\xc4\x83tatea, adev\xc4\x83rul, frumuse\xc8\x9bea. Cei care le percep \xc8\x99i le iubesc, \xc3\xael iubesc de asemenea pe Christos, chiar dac\xc4\x83 nu \xc8\x99tiu, pentru c\xc4\x83 El este Adev\xc4\x83r, Frumuse\xc8\x9be \xc8\x99i Dreptate\xe2\x80\x9d. \xe2\x80\x9eExist\xc4\x83 valori relative, precum solidaritatea, dorin\xc8\x9ba de pace \xc8\x99i respectul pentru natur\xc4\x83. Dac\xc4\x83 acestea devin absolute, eradic\xc3\xa2nd sau opun\xc3\xa2ndu-se proclam\xc4\x83rii evenimentului m\xc3\xa2ntuirii, atunci aceste valori devin o instigare la idolatrie \xc8\x99i obstacole \xc3\xaen calea m\xc3\xa2ntuirii.\xe2\x80\x9d\n_START_SECTION_\nOpinii despre Antihrist de-a lungul istoriei\n_START_PARAGRAPH_\nOpiniile patristice despre Antihrist reflectau atitudinea antiiudaic\xc4\x83 dezvoltat\xc4\x83 \xc3\xaen secolele II-III, c\xc3\xa2nd sinagogile erau numite \xe2\x80\x9eizvoare de persecu\xc8\x9bie\xe2\x80\x9d anticre\xc8\x99tin\xc4\x83. Astfel, era de a\xc8\x99teptat ca odiosul Antihrist, s\xc4\x83 apar\xc4\x83 ca un fals Mesia dintre evrei, din tribul lui Dan._NEWLINE_Irineu (c. 190) a identificat pe Antihrist cu \xe2\x80\x9eur\xc3\xa2ciunea pustiirii\xe2\x80\x9d din profe\xc8\x9biile lui Daniel (8; 9;11;12; vezi \xc8\x99i Mica 13:14), \xc8\x99i a v\xc4\x83zut \xc3\xaen Antihrist, promotorul unei evanghelii solomonice de \xe2\x80\x9epace \xc8\x99i siguran\xc8\x9b\xc4\x83\xe2\x80\x9d, care va precede imediat dezastrul universal al Parusiei (1 Tesaloniceni 5:3; 2 Regi 20:19; 1 Cronici 22:9; Ieremia 6:14; 23:17). El s-a referit la profe\xc8\x9bia lui Ieremia (8:11.16), \xc3\xaen care se men\xc8\x9biona numele Dan. \xc3\x8ens\xc4\x83 o privire atent\xc4\x83 a profe\xc8\x9biei, ne arat\xc4\x83 c\xc4\x83 Ieremia prev\xc4\x83zuse invazia caldeean\xc4\x83, venind dinspre nord (Ieremia 6:22; 25:9), iar prima cetate israelit\xc4\x83, care avea s\xc4\x83 sufere nenorocirea, era cetatea Dan, la hotarul de nord (1 Samuel 3:20), nefiind vorba de vreo leg\xc4\x83tur\xc4\x83 cu Antihrist. Irineu g\xc4\x83se\xc8\x99te, de asemenea, c\xc4\x83 omiterea numelui lui Dan \xc3\xaen lista m\xc3\xa2ntui\xc8\x9bilor din Apocalipsa 7 s-ar datora faptului c\xc4\x83 din ginta lui Dan provine Antihristul. \xc3\x8ens\xc4\x83 din acea list\xc4\x83 lipse\xc8\x99te \xc8\x99i Efraim; iar aceste dou\xc4\x83 gin\xc8\x9bi, Dan \xc8\x99i Efraim, din cele patru purt\xc4\x83toare de steag (Numeri 2:3.10.18.25), au fost primele care au p\xc4\x83r\xc4\x83sit sanctuarul lui Dumnezeu \xc8\x99i s-au dedicat cultului mixt tradi\xc8\x9bionalist-idolatru (Judec\xc4\x83tori 17; 18:31; 1 Regi 12:28-29; Psalmi 78:67-68). Totu\xc8\x99i, aici nu este vorba de o descenden\xc8\x9b\xc4\x83 israelit\xc4\x83 c\xc4\x83reia i s-ar refuza m\xc3\xa2ntuirea. La mult timp dup\xc4\x83 \xe2\x80\x9elep\xc4\x83darea\xe2\x80\x9d lui Efraim \xc8\x99i a lui Dan, Dumnezeu \xc3\xaenc\xc4\x83 \xc3\xaei \xc3\xaembia cu promisiuni tandre (Osea 14:4-8). Iar \xc3\xaen scenariul restaur\xc4\x83rii postexilice a \xc8\x9b\xc4\x83rii, \xc8\x99i apoi pe por\xc8\x9bile Noului Ierusalim, numele lui Dan \xc8\x99i Efraim sunt onorate (Ezechiel 48:1-2.5-6.32; Apocalipsa 21:12). O critic\xc4\x83 asupra acestei pozi\xc8\x9bii ar afirma c\xc4\x83 logica de mai sus vine dintr-o prejudecat\xc4\x83 asem\xc4\x83n\xc4\x83toare cu aceea care accept\xc4\x83 transmiterea necondi\xc8\x9bionat\xc4\x83 a blestemului lui Ham (Geneza 9) p\xc3\xa2n\xc4\x83 la presupu\xc8\x99ii lui urma\xc8\x99i africani, sau asemenea transmiterii blestemului asumat de o gloat\xc4\x83 de evrei, la \xe2\x80\x9eprocesul\xe2\x80\x9d lui Iisus (Matei 27:25). Dar nici un blestem nu se \xc3\xaempline\xc8\x99te automat (Proverbe 26:2), iar dac\xc4\x83 este \xc3\xaentemeiat, nu dureaz\xc4\x83 mai mult de trei sau patru genera\xc8\x9bii (Exod 20:5). Nici un om nu poart\xc4\x83 \xc3\xaen mod automat vina p\xc4\x83rin\xc8\x9bilor lui (Deuteronom 24:16; Ezechiel 18:14-18)._NEWLINE_Obosit de multele tentative contemporane de a identifica pe Antichrist dup\xc4\x83 num\xc4\x83rul numele lui, Irineu sugereaz\xc4\x83, cu oarecare rezerv\xc4\x83, \xe2\x80\x9enume\xe2\x80\x9d care totalizeaz\xc4\x83 666 \xc3\xaen greac\xc4\x83: LATEINOS (latin, aluzie la fiara roman\xc4\x83 din Daniel 7) \xc8\x99i TEITAN (Titan), despre care crede c\xc4\x83 este un nume tainic al Soarelui \xc8\x99i un simbol al tiraniei \xc8\x99i r\xc4\x83zbun\xc4\x83rii. \xc3\x8enainte de evanghelicii de ast\xc4\x83zi \xc8\x99i de teoria lui Ribera, Irineu credea c\xc4\x83 acest Antihrist, dup\xc4\x83 ce va fi pustiit toat\xc4\x83 lumea, va domni timp de trei ani \xc8\x99i jum\xc4\x83tate \xc8\x99i se va a\xc8\x99eza \xc3\xaen templu, la Ierusalim. La sf\xc3\xa2r\xc8\x99itul acestei perioade, Se va ar\xc4\x83ta Domnul pe nori, trimi\xc8\x9b\xc3\xa2nd pe Antihrist \xc3\xaen lacul focului \xc8\x99i \xe2\x80\x9eaduc\xc3\xa2nd drep\xc8\x9bilor vremea \xc3\xaemp\xc4\x83r\xc4\x83\xc8\x9biei, care este odihna, sfin\xc8\x9bita zi a \xc8\x99aptea,\xe2\x80\x9d c\xc3\xa2nd i se va restitui lui Abraam mo\xc8\x99tenirea promis\xc4\x83, \xc3\xaempreun\xc4\x83 cu mul\xc8\x9bi veni\xc8\x9bi de la r\xc4\x83s\xc4\x83rit \xc8\x99i de la apus (Matei 8:11-12)._NEWLINE_Hipolit (c. 217) preia argumentele lui Irineu, pe care le \xc3\xaent\xc4\x83re\xc8\x99te cu altele. Dup\xc4\x83 cum Christos este reprezentat de leu, simbol al puterii regale, la fel \xc8\x99i Antihrist se va asem\xc4\x83na cu un leu. (De aceea Hipolit afirma c\xc4\x83 Antihristul va fi un evreu danit, Deuteronom 33:22). Christos este reprezentat \xc8\x99i de miel, de aceea \xc8\x99i Antihrist, va ap\xc4\x83rea ca un miel, cu toate c\xc4\x83 este un lup. M\xc3\xa2ntuitorul a venit dintre circumci\xc8\x99i, deci \xc8\x99i Antichrist va veni la fel. Christos a trimis apostoli la toate popoarele, la fel va trimite \xc8\x99i Antihrist fal\xc8\x99i apostoli. M\xc3\xa2ntuitorul a adunat oile \xc3\xaempr\xc4\x83\xc8\x99tiate, la fel va face \xc8\x99i Antihrist. Domnul a dat un sigiliu celor ce cred \xc3\xaen El, la fel va face Antihrist, oferind sigiliul lui. Christos S-a ar\xc4\x83tat ca un om, Antichrist se va ar\xc4\x83ta la fel. Christos a \xc3\xaenviat \xc8\x99i \xc8\x98i-a ar\xc4\x83tat trupul S\xc4\x83u Sf\xc3\xa2nt ca un templu, iar Antichrist va ridica un templu de piatr\xc4\x83 \xc3\xaen Ierusalim._NEWLINE_Antichristul, zice Hipolit, se va ridica din tribul lui Dan, deoarece Israel a profe\xc8\x9bit c\xc4\x83 \xe2\x80\x9eDan va fi un \xc8\x99arpe pe drum...., el va judeca pe poporul lui\xe2\x80\x9d (Geneza 49:16-17). \xc3\x8env\xc4\x83\xc8\x9batul a recunoscut c\xc4\x83 aceast\xc4\x83 profe\xc8\x9bie s-a \xc3\xaemplinit prin judec\xc4\x83torul Samson, dar spera c\xc4\x83 va avea o \xc3\xaemplinire complet\xc4\x83 \xc3\xaen Antichrist. \xc3\x8en orice caz, Hipolit uita c\xc4\x83 cei care au dat la moartea pe Iisus erau din propria Sa gint\xc4\x83 (Iuda), precum \xc8\x99i din ginta preo\xc8\x9beasc\xc4\x83 (Levi), pe c\xc3\xa2nd Dan disp\xc4\x83ruse de multe secole. Hipolit a\xc8\x99tepta ca acest antichrist danit s\xc4\x83 fie un mare f\xc4\x83c\xc4\x83tor de minuni \xc8\x99i s\xc4\x83 \xc3\xaen\xc8\x99ele pe evrei d\xc3\xa2ndu-se drept Messia. \xc3\x8en final, acesta urma s\xc4\x83 rezideasc\xc4\x83 templul._NEWLINE_Chiril de Ierusalim(c. 350) a precizat c\xc4\x83 \xe2\x80\x9eAntichrist va veni c\xc3\xa2nd se va sf\xc3\xa2r\xc8\x99i timpul domina\xc8\x9biei Imperiului Roman, imediat \xc3\xaenainte de sf\xc3\xa2r\xc8\x99itul lumii. Atunci se vor ridica 10 \xc3\xaemp\xc4\x83ra\xc8\x9bi romani, poate concomitent, \xc3\xaen diferite p\xc4\x83r\xc8\x9bi ale imperiului. Dup\xc4\x83 ace\xc8\x99tia, Antihrist va fi al unsprezecelea, care va pune m\xc3\xa2na pe puterea roman\xc4\x83 prin for\xc8\x9be oculte. El va \xc3\xaenfr\xc3\xa2nge trei dintre cei zece \xc3\xaemp\xc4\x83ra\xc8\x9bi, iar pe cei \xc8\x99apte r\xc4\x83ma\xc8\x99i \xc3\xaei va avea ca supu\xc8\x99i. Pentru \xc3\xaenceput, el va simula bl\xc3\xa2nde\xc8\x9be, luciditate \xc8\x99i dragoste de oameni, asemenea unui om \xc3\xaenv\xc4\x83\xc8\x9bat \xc8\x99i cu st\xc4\x83p\xc3\xa2nire de sine.\xe2\x80\x9d_NEWLINE_\xe2\x80\x9eDup\xc4\x83 ce va \xc3\xaen\xc8\x99ela astfel pe evrei, prin acele semne \xc8\x99i minuni magice, ca s\xc4\x83 cread\xc4\x83 c\xc4\x83 el este Christosul a\xc8\x99teptat, se va face cunoscut prin tot felul de nelegiuiri \xc8\x99i fapte inumane, dep\xc4\x83\xc8\x99ind pe to\xc8\x9bi cei nedrep\xc8\x9bi \xc8\x99i infami care l-au precedat. Va manifesta fa\xc8\x9b\xc4\x83 de to\xc8\x9bi oamenii \xc8\x99i, \xc3\xaen special fa\xc8\x9b\xc4\x83 de noi cre\xc8\x99tinii, un spirit uciga\xc8\x99, crud \xc8\x99i ne\xc3\xaendur\xc4\x83tor. Trei ani \xc8\x99i jum\xc4\x83tate va domni astfel, dup\xc4\x83 care va fi distrus la a doua venire glorioas\xc4\x83 a Fiului lui Dumnezeu, Domnul \xc8\x99i M\xc3\xa2ntuitorul nostru, adev\xc4\x83ratul Christos care va veni din cer ( 2 Tesaloniceni 2:8).\xe2\x80\x9d_NEWLINE_Augustin (c. 419) de asemenea, credea c\xc4\x83, potrivit profe\xc8\x9biei din Daniel 7, Antihrist va domni ca un cuceritor al Imperiului Roman. \xc3\x8en general, P\xc4\x83rin\xc8\x9bii au favorizat ideea c\xc4\x83 Antichrist va reconstrui templul, ca s\xc4\x83 se \xc3\xaemplineasc\xc4\x83 profe\xc8\x9bia c\xc4\x83 el se va instala ca un zeu \xc3\xaen acel templu. Dar nu trebuie trecut cu vederea c\xc4\x83, chiar dac\xc4\x83 Biserica Romei nu este \xc3\xaenc\xc3\xa2ntat\xc4\x83 de interpretarea c\xc4\x83 templul din 2 Tesaloniceni 2 ar putea fi Biserica, teologia catolic\xc4\x83 recunoa\xc8\x99te folosirea biblic\xc4\x83 a imaginii templului ca figur\xc4\x83 de stil proeminent\xc4\x83 pentru Biseric\xc4\x83 (1 Petru 2:5; 1 Corinteni 3:11; 2 Corinteni 6:16; Efeseni 2:20)._NEWLINE_Papa Grigore I (c. 600) era convins c\xc4\x83 \xe2\x80\x9eoricine aspir\xc4\x83 la titlul de episcop universal, \xc3\xaen\xc4\x83l\xc8\x9b\xc3\xa2ndu-se pe sine, este un precursor al lui Antihrist\xe2\x80\x9d. Acela\xc8\x99i pap\xc4\x83 scria \xc3\xaentr-o alt\xc4\x83 epistol\xc4\x83: \xe2\x80\x9e(...) c\xc4\x83tre preaiubi\xc8\x9bii fii, cet\xc4\x83\xc8\x9benii Romei: \xe2\x80\x99Am fost informat c\xc4\x83 anumi\xc8\x9bi oameni cu spirit pervers au sem\xc4\x83nat printre voi obiceiuri stricate \xc8\x99i opuse sfintei credin\xc8\x9be, \xc3\xaentruc\xc3\xa2t ei interzic orice lucrare \xc3\xaen ziua Sabatului. Cum a\xc8\x99 putea s\xc4\x83-i numesc pe ace\xc8\x99tia dec\xc3\xa2t predicatori ai lui Antichrist\xe2\x80\x99, care atunci c\xc3\xa2nd va veni va face ca at\xc3\xa2t Sabatul, c\xc3\xa2t \xc8\x99i Ziua Domnului s\xc4\x83 fie \xc8\x9binute cu oprire total\xc4\x83 de la lucru. Pentru c\xc4\x83 Antihrist va pretinde c\xc4\x83 va muri \xc8\x99i va \xc3\xaenvia, de aceea va dori el ca Ziua Domnului s\xc4\x83 fie respectat\xc4\x83 astfel; \xc8\x99i pentru c\xc4\x83 el va sili pe oameni s\xc4\x83 iudaizeze, ca s\xc4\x83 poat\xc4\x83 restaura formele exterioare ale Legii, \xc8\x99i astfel s\xc4\x83-\xc8\x99i supun\xc4\x83 perfidia iudeilor\xe2\x80\x9d._NEWLINE_Arnulf de Reims (c. 991), \xc3\xaen mijlocul unei controverse papale, afirma: \xe2\x80\x9eC\xc3\xa2nd \xc3\xael vede\xc8\x9bi \xc8\x99ez\xc3\xa2nd pe un tron magnific, str\xc4\x83lucind \xc3\xaen purpur\xc4\x83 \xc8\x99i aur, cum socoti\xc8\x9bi voi aceasta, cinsti\xc8\x9bi p\xc4\x83rin\xc8\x9bi? F\xc4\x83r\xc4\x83 \xc3\xaendoial\xc4\x83, dac\xc4\x83 \xc3\xaei lipse\xc8\x99te dragostea, \xc8\x99i dac\xc4\x83 este doar umflat \xc8\x99i \xc3\xaen\xc4\x83l\xc8\x9bat, oare nu acesta trebuie s\xc4\x83 fie Antihrist, ,,a\xc8\x99ezat \xc3\xaen templul lui Dumnezeu, d\xc3\xa2ndu-se \xc8\x99i ar\xc4\x83t\xc3\xa2ndu-se pe sine ca Dumnezeu?"_NEWLINE_Anselm (c. 1109) sus\xc8\x9binea c\xc4\x83 Antihrist va interzice liturghia catolic\xc4\x83 (missa) sub pedeapsa cu moartea._NEWLINE_Richard Rolle de Hampole (m. 1349), afirma c\xc4\x83, \xe2\x80\x9edup\xc4\x83 distrugerea Romei, Antichrist va ap\xc4\x83rea \xc8\x99i se va \xc3\xaen\xc4\x83l\xc8\x9ba mai presus de divinit\xc4\x83\xc8\x9bile p\xc4\x83g\xc3\xa2ne \xc8\x99i de Trinitate. (...) Va face chiar trucul \xc3\xaenvierii din mor\xc8\x9bi, va da ploaie, va face idolii de piatr\xc4\x83 s\xc4\x83 vorbeasc\xc4\x83, precum \xc8\x99i alte minuni. (...) Evreii \xc3\xaei vor zice bun venit." _NEWLINE_Denis de Luxembourg (m. 1682) afirma, asemenea lui Grigore I, c\xc4\x83 \xe2\x80\x9eAntichrist (...) va \xc3\xaenv\xc4\x83\xc8\x9ba c\xc4\x83 (...) S\xc3\xa2mb\xc4\x83ta trebuie \xc8\x9binut\xc4\x83 \xc3\xaen loc de Duminic\xc4\x83\xe2\x80\x9d, \xc8\x99i va fi un iconoclast, (...) va citi min\xc8\x9bile oamenilor, va \xc3\xaenvia mor\xc8\x9bi, \xc3\xae\xc8\x99i va r\xc4\x83spl\xc4\x83ti urma\xc8\x99ii, va pedepsi pe oponen\xc8\x9bi \xc8\x99i (...) va schimba cele zece porunci (...). _NEWLINE_Aceea\xc8\x99i viziune antisabatic\xc4\x83 \xc8\x99i antiiudaic\xc4\x83 a fost sus\xc8\x9binut\xc4\x83 p\xc3\xa2n\xc4\x83 t\xc3\xa2rziu. P. Huched\xc3\xa9 (secolul al XIX-lea) afirma: \xe2\x80\x9eDup\xc4\x83 ce el va fi sl\xc4\x83bit credin\xc8\x9ba \xc3\xaen Christos \xc3\xaen min\xc8\x9bile \xc8\x99i inimile multora, se va apuca s\xc4\x83 arate c\xc4\x83 Legea lui Moise \xc3\xaenc\xc4\x83 este dominant\xc4\x83. Va restabili Sabatul \xc8\x99i toate obliga\xc8\x9biile legale; \xc8\x99i va invita pe evrei s\xc4\x83-\xc8\x99i restabileasc\xc4\x83 na\xc8\x9bionalitatea. Apoi el se va declara adev\xc4\x83ratul Messia, \xc3\xaencerc\xc3\xa2nd s\xc4\x83-\xc8\x99i dovedeasc\xc4\x83 afirma\xc8\x9bia cu Biblia. \xc3\x8e\xc8\x99i va face cunoscut planul de a rezidi Ierusalimul \xc8\x99i templul \xc8\x99i de a aduce toat\xc4\x83 lumea sub st\xc4\x83p\xc3\xa2nirea lui...\xe2\x80\x9d_NEWLINE_Ideea c\xc4\x83 Antihristul trebuie s\xc4\x83 fie evreu \xc8\x99i s\xc4\x83 impun\xc4\x83 Legea evreiasc\xc4\x83, a r\xc4\x83mas dominant\xc4\x83 \xc3\xaen catolicism p\xc3\xa2n\xc4\x83 ast\xc4\x83zi. Ea a fost reprezentat\xc4\x83 de personalit\xc4\x83\xc8\x9bi ca Hildegard von Bingen (secolul al XII-lea), F. W. Faber (m. 1863), E. Culligan, F. Suarez._NEWLINE_Dup\xc4\x83 cum papii au fost numi\xc8\x9bi Antichrist de c\xc4\x83tre adversari, mul\xc8\x9bi papi au aplicat adversarilor titlul de Antichrist, \xe2\x80\x9efiul pierz\xc4\x83rii\xe2\x80\x9d, sau \xe2\x80\x9eomul p\xc4\x83catului\xe2\x80\x9d. Unii au a\xc8\x99teptat ca Antichristul s\xc4\x83 fie un fiu al lui Martin Luther, pentru c\xc4\x83 Luther era un fost c\xc4\x83lug\xc4\x83r \xc8\x99i so\xc8\x9bia sa o fost\xc4\x83 c\xc4\x83lug\xc4\x83ri\xc8\x9b\xc4\x83, deci am\xc3\xa2ndoi ni\xc8\x99te violatori ai votului de celibat._NEWLINE_\xc3\x8en religia romano-catolic\xc4\x83, unii sus\xc8\x9bin ideea c\xc4\x83 Antihrist va fi \xc3\xaenfr\xc3\xa2nt de Sf\xc3\xa2nta Fecioar\xc4\x83 Maria.\n_START_SECTION_\nScenarii ortodoxe despre Antihrist de-a lungul istoriei\n_START_PARAGRAPH_\n\xc3\x8en Biserica R\xc4\x83s\xc4\x83ritean\xc4\x83, \xc3\xaen\xc8\x9belegerea fundamental\xc4\x83 despre Antihrist este comun\xc4\x83 cu a Bisericii Catolice, deoarece se \xc3\xaentemeiaz\xc4\x83 pe unele din specula\xc8\x9biile P\xc4\x83rin\xc8\x9bilor Bisericii vechi._NEWLINE_Athanasius (sec. IV) vedea \xc3\xaen arianism pe vestitorul lui Antichrist. \xc3\x8en fa\xc8\x9ba politicii \xc8\x99i teologiei iconoclaste, Theodor Studitul (m. 826), a considerat procedurile lor ca fiind \xe2\x80\x9eapostazia care trebuie s\xc4\x83 vin\xc4\x83 \xc3\xaenaintea invaziei lui Antihrist."_NEWLINE_Dup\xc4\x83 reformele patriarhului Nikon din 1652, nonconformi\xc8\x99tii ortodoc\xc8\x99i l-au numit Antichrist pe \xc8\x9barul Petru cel Mare, care a \xc3\xaencercat s\xc4\x83 europenizeze statul \xc8\x99i s\xc4\x83 civilizeze Biserica Rus\xc4\x83 (\'jos barba, sus franceza\'), \xc3\xaentre altele cer\xc3\xa2nd Bisericii s\xc4\x83 pl\xc4\x83teasc\xc4\x83 impozit. \xc3\x8en 1914, o rusoaic\xc4\x83 l-a \xc3\xaenjunghiat pe faimosul Rasputin, convins\xc4\x83 c\xc4\x83 acest om cu mare influen\xc8\x9b\xc4\x83 asupra casei imperiale era Antichristul. Dar exist\xc4\x83 \xc8\x99i pozi\xc8\x9bii ortodoxe tradi\xc8\x9bionale, pornind de la interpret\xc4\x83ri patristice ale profe\xc8\x9biilor Bibliei. Boris Molceanov (1976) spunea:_NEWLINE_\xe2\x80\x9eAntichristul poate veni doar ca rezultat al apostaziei universale, adic\xc4\x83 \xc3\xaen urma abandon\xc4\x83rii solemne a lui Dumnezeu \xc8\x99i a c\xc4\x83ilor Lui de c\xc4\x83tre oameni.\xe2\x80\x9d Aceasta, spunea Molceanov, identific\xc3\xa2nd pe Antichrist cu \xe2\x80\x9epor\xc8\x9bile iadului\xe2\x80\x9d din Matei 16:18, se va produce doar c\xc3\xa2nd harul lui Dumnezeu se va retrage din lume. Dup\xc4\x83 cum Iisus Christos, n\xc4\x83scut din Preafericita Fecioar\xc4\x83, a ap\xc4\x83rut dup\xc4\x83 mii de ani necesari pentru ca s\xc4\x83m\xc3\xa2n\xc8\x9ba omeneasc\xc4\x83 s\xc4\x83 se dezvolte p\xc3\xa2n\xc4\x83 la aceast\xc4\x83 perfec\xc8\x9biune, tot a\xc8\x99a Antichristul se va na\xc8\x99te atunci c\xc3\xa2nd r\xc4\x83utatea firii omene\xc8\x99ti va fi deplin coapt\xc4\x83 \xc8\x99i manifestat\xc4\x83 \xc3\xaentr-un individ care va ur\xc3\xae pe Christos \xc8\x99i va face r\xc4\x83zboi \xc3\xaempotriva Bisericii. Se citeaz\xc4\x83 Ioan Damaschinul \xc8\x99i Chiril de Ierusalim, care au spus c\xc4\x83 Dumnezeu va permite ca diavolul \xc3\xaensu\xc8\x99i s\xc4\x83 locuiasc\xc4\x83 \xc3\xaen acel individ._NEWLINE_Andrei de Cezarea a adus ideea c\xc4\x83 Antichrist \xe2\x80\x9eva veni din cele mai \xc3\xaentunecate \xc8\x99i mai \xc3\xaendep\xc4\x83rtate \xc8\x9b\xc4\x83ri ale p\xc4\x83m\xc3\xa2ntului, unde diavolul este exilat." A\xc8\x99adar, Antichristul, \xc3\xaen viziune ortodox\xc4\x83, pare s\xc4\x83 fie un drac absolut, \xc3\xaenc\xc4\x83 din concep\xc8\x9bie, un exemplar uman complet pervertit din na\xc8\x99tere. Scenariul originii evreie\xc8\x99ti a lui Antichrist (din tribul lui Dan) este repetat \xc8\x99i de ortodoc\xc8\x99i, ad\xc4\x83ug\xc3\xa2ndu-se c\xc4\x83, dup\xc4\x83 cum Iisus a venit dintr-o fecioar\xc4\x83, Antichrist se va na\xc8\x99te fie dintr-o destr\xc4\x83b\xc4\x83lat\xc4\x83 care se d\xc4\x83 drept fecioar\xc4\x83, fie dintr-o fecioar\xc4\x83 necurat\xc4\x83. Asemenea lui Iisus, Antichristul va r\xc4\x83m\xc3\xa2ne \xc3\xaen anonimat p\xc3\xa2n\xc4\x83 la 30 de ani, \xc3\xae\xc8\x99i va \xc3\xaencepe lucrarea cu predici \xc8\x99i minuni incredibile, va intra triumfal \xc3\xaen Ierusalim, ca Messia \xc8\x99i va fi \xc3\xaencoronat acolo. Antichrist se va ar\xc4\x83ta, asemenea lui Iisus, ca profet, rege \xc8\x99i mare preot, \xc8\x99i \xc3\xae\xc8\x99i va completa oficiul destructiv ca \xc3\xaenv\xc4\x83\xc8\x9b\xc4\x83tor al omenirii, ca monarh suprana\xc8\x9bional, \xc8\x99i ca primat suprem al tuturor religiilor, cer\xc3\xa2nd s\xc4\x83 fie venerat ca Dumnezeu._NEWLINE_Antichristul va oferi proiectele cele mai fiabile pentru rezolvarea crizei globale \xc8\x99i pentru stabilirea unei politici sociale uniforme. Omenirea, s\xc4\x83tul\xc4\x83 de r\xc4\x83zboaie \xc8\x99i necazuri, \xc8\x99i orbit\xc4\x83 spiritual, va fi aservit\xc4\x83 intereselor lui, \xc8\x99i \xc3\xael va recunoa\xc8\x99te ca manifestare a \xc3\xaenv\xc4\x83\xc8\x9b\xc4\x83turii \xc3\xaenalte \xc8\x99i a geniului. Diavolii \xc3\xaempr\xc4\x83\xc8\x99tia\xc8\x9bi prin lume vor inspira un entuziasm general \xc8\x99i o atrac\xc8\x9bie irezistibil\xc4\x83 c\xc4\x83tre Antichrist. El va veni ca un \xc3\xaenger de lumin\xc4\x83 (2 Corinteni 11:14). \xc3\x8en\xc8\x99elarea mul\xc8\x9bimilor este comparat\xc4\x83 cu opera bol\xc8\x99evismului._NEWLINE_Dreptul Zosima, de la m\xc4\x83n\xc4\x83stirea Solove\xc8\x9bki, \xc3\xaentrebat de ucenicii lui cum poate fi recunoscut Antichrist, a r\xc4\x83spuns: \xe2\x80\x9eC\xc3\xa2nd ve\xc8\x9bi auzi c\xc4\x83 Christos a ap\xc4\x83rut pe p\xc4\x83m\xc3\xa2nt, s\xc4\x83 \xc8\x99ti\xc8\x9bi dar, c\xc4\x83 acesta este Antichrist." Ideea este preluat\xc4\x83 \xc8\x99i de al\xc8\x9bi scriitori ortodoc\xc8\x99i. Demetrios Serfes, \xc3\xaen\xc8\x9beleg\xc3\xa2nd starea general\xc4\x83 de demoralizare din lume ca fiind apostazia prezis\xc4\x83, previne Biserica de apari\xc8\x9bia lui Antichrist, sf\xc4\x83tuind-o, \xc3\xaen cuvintele lui Ioan Damaschinul, s\xc4\x83-\xc8\x99i astupe urechile fa\xc8\x9b\xc4\x83 de orice vine pe alt\xc4\x83 cale dec\xc3\xa2t de la Sfin\xc8\x9bii P\xc4\x83rin\xc8\x9bi \xc8\x99i Sfintele Sinoade. Apoi le d\xc4\x83 sfatul de a frecventa c\xc3\xa2t mai des biserica parohial\xc4\x83, respect\xc3\xa2nd liturghia, spovedania, \xc3\xaemp\xc4\x83rt\xc4\x83\xc8\x99ania, posturile, calendarul, \xc3\xaenv\xc4\x83\xc8\x9b\xc4\x83turile P\xc4\x83rin\xc8\x9bilor Bisericii \xc8\x99i ale asce\xc8\x9bilor, s\xc4\x83 citeasc\xc4\x83 zilnic vie\xc8\x9bile sfin\xc8\x9bilor, s\xc4\x83 studieze hot\xc4\x83r\xc3\xa2rile sinoadelor, ca s\xc4\x83 \xc3\xaenve\xc8\x9be ce spun acestea despre Scriptur\xc4\x83, despre Iisus Christos, despre Maica lui Dumnezeu, s\xc4\x83 se roage zilnic, de mai multe ori, ca familie \xc8\x99i ca persoane, s\xc4\x83 caute sfat de la duhovnic, s\xc4\x83 fac\xc4\x83 mijlociri cu fa\xc8\x9ba la p\xc4\x83m\xc3\xa2nt sau cu m\xc3\xa2inile ridicate, \xc3\xaenaintea icoanelor, sau rug\xc3\xa2ndu-se pl\xc3\xa2ng\xc3\xa2nd \xc3\xaen p\xc4\x83duri, s\xc4\x83 citeasc\xc4\x83 mul\xc8\x9bimea de c\xc4\x83r\xc8\x9bi ortodoxe existente acum, s\xc4\x83 cunoasc\xc4\x83 \xc8\x99i s\xc4\x83 respecte ce au spus Sfin\xc8\x9bii P\xc4\x83rin\xc8\x9bi despre cele zece porunci \xc8\x99i s\xc4\x83 \xc3\xaenve\xc8\x9be \xc8\x99i pe copii. \xc3\x8en final, Serfes \xc3\xaendeamn\xc4\x83 \xc8\x99i la citirea zilnic\xc4\x83 a Sfintelor Scripturi \xc8\x99i a Apocrifelor, la pelerinaj la m\xc4\x83n\xc4\x83stri sau schituri ortodoxe, \xc3\xaen special \xc3\xaen \xc8\x9aara Sf\xc3\xa2nt\xc4\x83 sau la Muntele Athos, la manifestarea diverselor virtu\xc8\x9bi cre\xc8\x99tine, grija de natur\xc4\x83 \xc8\x99i de familie etc._NEWLINE_Serfes citeaz\xc4\x83 pe Teodor Studitul, care a scris: \xe2\x80\x9eBiserica lui Christos nu e compus\xc4\x83 din cei mul\xc8\x9bi, ci din cei care \xc8\x9bin dreapta \xc8\x99i m\xc3\xa2ntuitoarea m\xc4\x83rturisire de credin\xc8\x9b\xc4\x83, chiar dac\xc4\x83 sunt pu\xc8\x9bini.\xe2\x80\x9d Fericit\xc4\x83 declara\xc8\x9bie, dar din nefericire, sfaturile lui Serfes cople\xc8\x99esc cititorul cu acumularea de fapte meritorii, dup\xc4\x83 exemplele unora care au fost declara\xc8\x9bi sfin\xc8\x9bi, \xc3\xaen timp ce Biblia este men\xc8\x9bionat\xc4\x83 \xc3\xaen treac\xc4\x83t, dup\xc4\x83 Filocalia, Vie\xc8\x9bile Sfin\xc8\x9bilor \xc8\x99i altele asemenea.\n_START_SECTION_\nScenarii protestante despre Antihrist\n_START_PARAGRAPH_\nPozi\xc8\x9bia standard protestant\xc4\x83, din secolul al XVI-lea p\xc3\xa2n\xc4\x83 la 1900, a fost c\xc4\x83 Antihristul este Oficiul Papal. Ca r\xc4\x83spuns la aceast\xc4\x83 provocare foarte serioas\xc4\x83, iezuitul Francisco Ribera (1588) a dezvoltat o teorie catolic\xc4\x83, pe care cardinalul Bellarmine a perfec\xc8\x9bionat-o, \xc3\xaen acord cu p\xc4\x83rin\xc8\x9bii greci \xc8\x99i latini: Antihrist, un personaj malefic, avea s\xc4\x83 vin\xc4\x83 chiar \xc3\xaenainte de sf\xc3\xa2r\xc8\x99itul lumii \xc8\x99i s\xc4\x83 fie acceptat \xc8\x99i \xc3\xaentronat de evrei \xc3\xaen templul de la Ierusalim. Cei mai mul\xc8\x9bi neoprotestan\xc8\x9bi de ast\xc4\x83zi accept\xc4\x83 diverse variante ale acestei interpret\xc4\x83ri. _NEWLINE_Scenarii evanghelice futuriste, de origine american\xc4\x83, extrem de popularizate, prin bro\xc8\x99uri \xc8\x99i filme, \xc3\xae\xc8\x99i imagineaz\xc4\x83 un dictator mondial care manipuleaz\xc4\x83 \xc3\xaentreaga lume la r\xc4\x83zboi \xc3\xaempotriva Israelului \xe2\x80\x93 bine\xc3\xaen\xc8\x9beles, dup\xc4\x83 ce biserica (adic\xc4\x83, totalitatea celor \xe2\x80\x9en\xc4\x83scu\xc8\x9bi din nou\xe2\x80\x9d) este \xe2\x80\x9er\xc4\x83pit\xc4\x83\xe2\x80\x9d la ceruri._NEWLINE_Unul din aceste scenarii apare \xc3\xaen seria Left Behind. Futuri\xc8\x99tii sus\xc8\x9bin c\xc4\x83 \xc3\xaen \xe2\x80\x9etimpul str\xc3\xa2mtor\xc4\x83rii", cu \xc8\x99apte ani imediat \xc3\xaenainte de Parusie, Antihristul, sub controlul lui Satan, va \xc3\xaencerca s\xc4\x83-\xc8\x99i c\xc3\xa2\xc8\x99tige suporteri printr-o pace fals\xc4\x83 \xc8\x99i semne supranaturale. Unii dintre futuri\xc8\x99ti cred c\xc4\x83 Antihrist va primi o ran\xc4\x83 de moarte (va fi asasinat) la mijlocul timpului de str\xc3\xa2mtorare, dup\xc4\x83 trei ani \xc8\x99i jum\xc4\x83tate de domnie, dup\xc4\x83 care va fi \xc3\xaenviat \xc8\x99i posedat de Satan, ca s\xc4\x83 mai activeze trei ani \xc8\x99i jum\xc4\x83tate. Antihristul va reduce la t\xc4\x83cere pe cei care refuz\xc4\x83 s\xc4\x83 primeasc\xc4\x83 semnul lui pe m\xc3\xa2n\xc4\x83 sau pe frunte, un semn cerut pentru a participa legal la sistemul economic mondial care se va crea (conform Apocalipsa 13). Unii dintre criticii acestor scenarii ridic\xc4\x83 o \xc3\xaentrebare: Cum se face c\xc4\x83 un Dumnezeu care nu a indicat niciodat\xc4\x83 \xc3\xaen Biblie c\xc4\x83 purtarea unui semn sau a unui microcip ar fi p\xc4\x83cat s\xc4\x83 amenin\xc8\x9be pe locuitorii lumii, pentru un asemenea gest, cu cele mai grozave pl\xc4\x83gi care au existat vreodat\xc4\x83 (conform Apocalipsa 14:8-12; 15:1; 16:2)? Tim LaHaye \xc8\x99i Thomas Ice, mai sugereaz\xc4\x83 \xc3\xaentre altele, c\xc4\x83 ridicarea Islamului militant \xc3\xaen secolul XXI este semnul lui Antihrist \xc8\x99i al Falsului Profet. Dr. Samuele Bacchiocchi, s-a sim\xc8\x9bit, de asemenea, foarte tentat de acest scenariu, \xc8\x99i \xc3\xaenclin\xc4\x83 spre o dubl\xc4\x83 identificare a lui Antihrist: Papalitatea \xc8\x99i Islamul._NEWLINE__NEWLINE_Contrastul dintre Christos \xc8\x99i Antihristul Papal, a\xc8\x99a cum era v\xc4\x83zut de protestan\xc8\x9bi, se reflect\xc4\x83 \xc3\xaen cele dou\xc4\x83 tablouri clasice ale lui Lucas Cranach (secolul al XVI-lea): \xe2\x80\x9eChristos\xe2\x80\xa6. \xc8\x99i vicarul S\xc4\x83u\xe2\x80\x9d._NEWLINE_ _NEWLINE_ Nu era dificil de observat c\xc4\x83, chiar titlul papal preferat, Vicarivs Christi (Vicarul lui Christos) \xc8\x99i varianta sa extins\xc4\x83 Vicarivs Filii Dei (Vicarul Fiului lui Dumnezeu) erau, practic, traduceri libere \xc3\xaen latin\xc4\x83 ale cuv\xc3\xa2ntului grecesc \xce\xb1\xce\xbd\xcf\x84\xce\xaf\xce\xa7\xcf\x81\xce\xb9\xcf\x83\xcf\x84\xcf\x8c\xcf\x82 (Antichristos adic\xc4\x83 Vice-Christos). A doua variant\xc4\x83 a titlului, Vicarivs Filii Dei, folosit \xc3\xaen \xe2\x80\x9eDona\xc8\x9bia Constantinian\xc4\x83\xe2\x80\x9d, un fals istoric de propor\xc8\x9bii, de care Vaticanul s-a servit timp de aproape 800 de ani, totalizeaz\xc4\x83, \xc3\xaen ghematrie latin\xc4\x83, num\xc4\x83rul 666: VICARIVS FILII DEI 5+1+100+1+5+ 1+50+1+1+ 500+1 = 666_NEWLINE_Aceast\xc4\x83 observa\xc8\x9bie a fost f\xc4\x83cut\xc4\x83 pentru prima dat\xc4\x83 de Andreas Helwig (1612), rectorul Universit\xc4\x83\xc8\x9bii din Berlin, \xc3\xaen scrierea sa, Antichristus Romanus. Helwig a selectat acest titlu papal, pentru c\xc4\x83 el \xc3\xaemplinea \xe2\x80\x9etoate condi\xc8\x9biile cerute de Cardinalul Bellarmine.\xe2\x80\x9d Interpretarea lui Helwig a devenit popular\xc4\x83 abia pe timpul Revolu\xc8\x9biei Franceze._NEWLINE_\xc3\x8en zilele noastre, Biserica Romano-Catolic\xc4\x83 a depus eforturi apologetice speciale pentru a r\xc4\x83spunde acestei provoc\xc4\x83ri \xe2\x80\x93 \xc3\xaentre altele \xc8\x99i unor scrieri adventiste din secolul al XIX-lea, care sus\xc8\x9bineau c\xc4\x83 acest titlu ar fi fost b\xc4\x83tut \xc3\xaen pietre scumpe pe tiara papal\xc4\x83. Biserica Romano-Catolic\xc4\x83 repet\xc4\x83 c\xc4\x83 acesta nu este un titlu oficial, \xc8\x99i c\xc4\x83 Dona\xc8\x9bia Constantinian\xc4\x83 a fost dovedit\xc4\x83 ca fiind un fals. Dar folosirea timp de 800 de ani a acestui titlu \xc3\xaentr-un document care se pretindea oficial, nu poate fi negat\xc4\x83. Criticii se \xc3\xaentreab\xc4\x83: a fost un fals, \xc3\xaentr-adev\xc4\x83r, dar cine avea interesul s\xc4\x83 fac\xc4\x83 acest fals \xc3\xaen favoarea Papalit\xc4\x83\xc8\x9bii? \xc8\x98i cum se face c\xc4\x83 \xc3\xaenv\xc4\x83\xc8\x9ba\xc8\x9bii catolici au continuat s\xc4\x83 considere documentul ca fiind autentic, timp de secole dup\xc4\x83 ce se descoperise c\xc4\x83 este fals?_NEWLINE_Identificarea lui Antihrist cu Papalitatea a devenit articol fundamental de credin\xc8\x9b\xc4\x83 \xc3\xaen majoritatea Bisericilor Protestante din secolele XVI-XIX, inclusiv \xc3\xaen Confesiunea Baptist\xc4\x83 din 1689. Confesiunea de la Westminster (1646) declara: \xe2\x80\x9e25.6. Nu exist\xc4\x83 alt Cap al Bisericii dec\xc3\xa2t Domnul Iisus Christos: \xc3\xaen nici un sens, Papa de la Roma nu poate fi Capul; ci acesta este Antihrist, omul p\xc4\x83catului \xc8\x99i fiul pierz\xc4\x83rii, care se \xc3\xaenal\xc8\x9b\xc4\x83 pe sine \xc3\xaen Biseric\xc4\x83, \xc3\xaempotriva lui Christos, \xc8\x99i a tot ce se nume\xc8\x99te Dumnezeu; \xc8\x99i pe care Domnul \xc3\xael va distruge cu str\xc4\x83lucirea venirii Lui.\xe2\x80\x9d_NEWLINE_\xc3\x8en 1932, Declara\xc8\x9bia Scurt\xc4\x83 a Sinodului Luteran din Missouri, la articolul 43, preciza: \xe2\x80\x9eCu privire la Antihrist noi \xc3\xaenv\xc4\x83\xc8\x9b\xc4\x83m c\xc4\x83 profe\xc8\x9biile Sfintelor Scripturi despre Antihrist, din 2 Tesaloniceni 2:3-12 \xc8\x99i 1 Ioan 2:18, s-au \xc3\xaemplinit \xc3\xaen Papa de la Roma \xc8\x99i \xc3\xaen st\xc4\x83p\xc3\xa2nirea sa.\xe2\x80\x9d_NEWLINE_\xc3\x8en 1959 Sinodul Evanghelic Luteran din Wisconsin (WELS), \xc3\xaenc\xc4\x83 nu se sfia s\xc4\x83 declare: \xe2\x80\x9enoi reafirm\xc4\x83m declara\xc8\x9bia Confesiunilor Luterane, c\xc4\x83 \'Papa este Antihristul \xc3\xaensu\xc8\x99i\'.\xe2\x80\x9d_NEWLINE_Cu toate acestea, vechii protestan\xc8\x9bi, ca \xc8\x99i unii teologi catolici, \xc3\xaen special \xc3\xaen cercurile liberale, prefer\xc4\x83 ast\xc4\x83zi un antihrist expirat, identificat de c\xc3\xa2\xc8\x9biva g\xc3\xa2nditori vechi cre\xc8\x99tini cu cezarul Nero, persecutorul cre\xc8\x99tinilor, sau eventual \xc8\x99i cu al\xc8\x9bi cezari ostili cre\xc8\x99tinilor \xc8\x99i evreilor, care i-au succedat. Acest curent se nume\xc8\x99te preterism. Num\xc4\x83rul 666 a fost identificat din timpuri vechi ca o ghematrie a numelui lui Nero scris \xc3\xaen ebraic\xc4\x83 (Neron Qesar: NRWN QSR = 50+200+6+50 + 100+60+200 = 666)._NEWLINE_\xc3\x8en contrast cu preterismul, curentul care domin\xc4\x83 ast\xc4\x83zi teologia neoprotestant\xc4\x83 este dispensa\xc8\x9bionalismul futurist, propus de John Darby (1882), \xc8\x99i care este oarecum o continuare a tradi\xc8\x9biei teologice fondate de iezuitul Francisco Ribera. Principalul instrument prin care aceast\xc4\x83 ideologie, \xc3\xaen secolul al XX-lea, a \xc3\xaenl\xc4\x83turat din S.U.A. identificarea lui Antihrist cu Papalitatea, a fost Biblia Scofield, prin notele ei teologice. Dar identificarea lui Antihrist \xc3\xaen lumea protestant\xc4\x83 nu este unanim\xc4\x83. \xc3\x8en timp ce unele grup\xc4\x83ri protestante din Filipine cred c\xc4\x83 Antihristul se manifest\xc4\x83 \xc3\xaen falsele apari\xc8\x9bii ale Fecioarei Maria (e.g. Doamna Noastr\xc4\x83 de la Fatima), Jerry Falwell, pastor, televanghelist, fondatorul unei megabiserici americane \xc8\x99i cofondator al Moral Majority, adres\xc3\xa2ndu-se unei conferin\xc8\x9be de pastori, a declarat c\xc4\x83 vechea credin\xc8\x9b\xc4\x83 cre\xc8\x99tin\xc4\x83 este c\xc4\x83 Antihristul trebuie s\xc4\x83 fie un individ, neap\xc4\x83rat evreu, probabil contemporan. A\xc8\x99adar, se \xc3\xaentrevede o \xc3\xaentoarcere a protestan\xc8\x9bilor la unele vederi catolice._NEWLINE_\xc3\x8en ciuda apropierii protestantismului de catolicism, credin\xc8\x9ba c\xc4\x83 profe\xc8\x9bia despre Antihrist se \xc3\xaempline\xc8\x99te \xc3\xaen Papalitate este \xc3\xaenc\xc4\x83 vie, fiind sus\xc8\x9binut\xc4\x83 de adventi\xc8\x99tii de ziua a \xc8\x99aptea, care descoper\xc4\x83 Papalitatea, direct sau indirect, \xc3\xaen profe\xc8\x9biile din Daniel \xc8\x99i Apocalipsa, precum \xc8\x99i \xc3\xaen scrierile lui Pavel \xc8\x99i ale lui Ioan. Num\xc4\x83rul 666 este \xc3\xaenc\xc4\x83 citit ca suma ghematric\xc4\x83 a titlului papal din vechiul document fals (Vicarivs Filii Dei). Biblia sugereaz\xc4\x83 c\xc4\x83 acesta este num\xc4\x83rul bog\xc4\x83\xc8\x9biei \xc8\x99i suzeranit\xc4\x83\xc8\x9bii, reprezent\xc3\xa2nd totalitatea tributului perceput de imperiul lui Solomon fiul lui David (2 Cronici 9:13), tip al lui Christos \xc8\x99i al lui Antihrist, \xc3\xaen acela\xc8\x99i timp. De asemenea, pentru c\xc4\x83 un \xe2\x80\x9enum\xc4\x83r de om\xe2\x80\x9d accentueaz\xc4\x83 autoritatea omeneasc\xc4\x83, pentru cei care prefer\xc4\x83 greaca, exist\xc4\x83 termenul \xce\xa0\xce\x91\xce\xa1\xce\x91\xce\x94\xce\x9f\xce\xa3\xce\x99\xce\xa3 (par\xc3\xa1dosis: 80+1+100+1+4+70+200+10+200=666), care \xc3\xaenseamn\xc4\x83 \xc3\xaen acela\xc8\x99i timp tradi\xc8\x9bie/predanie \xc8\x99i tr\xc4\x83dare, totaliz\xc3\xa2nd 666 (Mica 7:8; Coloseni 2:8; Galateni 1:14). \xc3\x8entr-adev\xc4\x83r, tradi\xc8\x9bia Bisericii Romano-Catolice are o autoritate mai mare dec\xc3\xa2t a oric\xc4\x83rui pap\xc4\x83, deoarece chiar pronun\xc8\x9b\xc4\x83rile sale \xe2\x80\x9einfailibile\xe2\x80\x9d, ex catedra, sunt condi\xc8\x9bionate de respectarea tradi\xc8\x9biilor majore ale bisericii. \xc3\x8en numele tradi\xc8\x9biilor religioase, statele lumii s-au transformat \xc3\xaen fiare. Iar \xc3\xaen istoria cre\xc8\x99tinismului, tradi\xc8\x9bia este \xc3\xaentruchipat\xc4\x83 \xc3\xaen omul care a fost instalat ca s\xc4\x83 fie garantul ei cu orice pre\xc8\x9b, chiar dac\xc4\x83 poruncile bisericii pun adesea \xc3\xaen umbr\xc4\x83 poruncile lui Dumnezeu.'